CELEX: 32016D0946
Language: et
Date: 2016-06-09 00:00:00
Title: Nõukogu otsus (EL) 2016/946, 9. juuni 2016, millega kehtestatakse rahvusvahelise kaitse valdkonnas ajutised meetmed Rootsi toetamiseks vastavalt otsuse (EL) 2015/1523 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) artiklile 9 ja otsuse (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) artiklile 9

15.6.2016   
            
            
               ET
            
            
               Euroopa Liidu Teataja
            
            
               L 157/23
            
         NÕUKOGU OTSUS (EL) 2016/946,
   9. juuni 2016,
   millega kehtestatakse rahvusvahelise kaitse valdkonnas ajutised meetmed Rootsi toetamiseks vastavalt otsuse (EL) 2015/1523 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) artiklile 9 ja otsuse (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) artiklile 9
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 78 lõiget 3,
   võttes arvesse Euroopa Komisjoni ettepanekut,
   võttes arvesse Euroopa Parlamendi arvamust (1)
   
   ning arvestades järgmist:
   
               (1)
            
            
               Vastavalt Euroopa Liidu toimimise lepingu (ELi toimimise leping) artikli 78 lõikele 3 võib nõukogu juhul, kui ühes või mitmes liikmesriigis tekib kolmandate riikide kodanike ootamatu sissevoolu tõttu hädaolukord, võtta komisjoni ettepaneku põhjal ja pärast Euroopa Parlamendiga konsulteerimist vastu ajutisi meetmeid asjaomase liikmesriigi või asjaomaste liikmesriikide toetamiseks.
            
         
               (2)
            
            
               Vastavalt ELi toimimise lepingu artiklile 80 tuleb liidu piirikontrolli, varjupaiga ja sisserände valdkonna poliitika kavandamisel ja elluviimisel juhinduda solidaarsuse põhimõttest ja sellest, et vastutus jagatakse liikmesriikide vahel õiglaselt, ning selles valdkonnas vastu võetud liidu õigusaktid peavad sisaldama asjakohaseid meetmeid nende põhimõtete rakendamiseks.
            
         
               (3)
            
            
               ELi toimimise lepingu artikli 78 lõike 3 alusel võttis nõukogu vastu kaks otsust, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks. Nõukogu otsuse (EL) 2015/1523 (2) kohaselt paigutatakse 40 000 rahvusvahelise kaitse taotlejat ümber Itaaliast ja Kreekast teistesse liikmesriikidesse. Nõukogu otsuse (EL) 2015/1601 (3) kohaselt paigutatakse 120 000 rahvusvahelise kaitse taotlejat ümber Itaaliast ja Kreekast teistesse liikmesriikidesse.
            
         
               (4)
            
            
               Otsuse (EL) 2015/1523 artikliga 9 ja otsuse (EL) 2015/1601 artikliga 9 nähakse ette, et nõukogu võib komisjoni ettepaneku põhjal ja pärast konsulteerimist Euroopa Parlamendiga võtta vastu ajutisi meetmeid asjaomase liikmesriigi toetamiseks vastavalt ELi toimimise lepingu artikli 78 lõikele 3, kui liikmesriigis tekib hädaolukord, mille on põhjustanud kolmandate riikide kodanike ootamatu sissevool. Selliste meetmete hulka võib asjakohasel juhul kuuluda kõnealuse liikmesriigi ümberpaigutamises osalemise peatamine, nagu on ette nähtud kõnealustes otsustes, ning võimalikud kompensatsioonimeetmed Itaaliale ja Kreekale.
            
         
               (5)
            
            
               Rootsi on sattunud hädaolukorda, mille on põhjustanud kolmandate riikide kodanike ootamatu sissevool tema territooriumile rändevoogude kiire muutuse tõttu. 8. detsembril 2015. aastal palus Rootsi ametlikult, et peatataks tema otsuste (EL) 2015/1523 ja (EL) 2015/1601 kohased kohustused.
            
         
               (6)
            
            
               Märkimisväärselt on suurenenud ebaseaduslike piiriületuste arv liitu sisenemiseks ja teisene ränne liidus, mistõttu on Rootsis järsult suurenenud rahvusvahelise kaitse taotluste arv, enamasti isikutelt, kes sisenesid liitu Itaalias või Kreekas.
            
         
               (7)
            
            
               Eurostati andmed kinnitavad rahvusvahelise kaitse taotlejate arvu järsku suurenemist Rootsis. Ajavahemikuga 1. jaanuarist kuni 31. oktoobrini 2014 võrreldes suurenes rahvusvahelise kaitse taotlejate arv ajavahemikul 1. jaanuarist kuni 31. oktoobrini 2015 rohkem kui 60 % (68 245-lt 112 040-le).
            
         
               (8)
            
            
               Igakuine rahvusvahelise kaitse taotlejate arv on hiljuti veelgi suurenenud: võrreldes augustiga (11 735) kahekordistus see arv septembris (24 261) ja kasvas oktoobris 2015 39 055-ni (võrreldes septembriga suurenes see 61 %).
            
         
               (9)
            
            
               Rootsis oli 2015. aastal ülekaalukalt enim rahvusvahelise kaitse taotlejaid elaniku kohta liidus, 11 503 taotlejat miljoni elaniku kohta.
            
         
               (10)
            
            
               Lisaks sellele on Rootsi sattunud raskesse olukorda saatjata alaealiste arvu hiljutise olulise suurenemise tõttu: nimelt väidab neljandik taotlejatest, et nad on saatjata alaealised.
            
         
               (11)
            
            
               Praegune olukord on seadnud Rootsi varjupaiga- ja rändesüsteemi suure surve alla, tuues kohapeal kaasa tõsiseid praktilisi tagajärgi nii vastuvõtutingimustele kui ka varjupaiga- ja rändesüsteemi suutlikkusele taotlustega toime tulla. Selleks et aidata vähendada tugevat survet, mille alla Rootsi on sattunud, tuleks peatada üheks aastaks kohustused, mis on Rootsil ümberpaigutamise sihtliikmesriigina otsuste (EL) 2015/1523 ja (EL) 2015/1601 kohaselt.
            
         
               (12)
            
            
               Lisaks Rootsi kohustuste peatamisele tuleks asjakohasel juhul kohaldada operatiivtoemeetmeid, mida koordineerivad Euroopa Varjupaigaküsimuste Tugiamet (EASO) ja muud asjaomased asutused.
            
         
               (13)
            
            
               Rootsi peaks esitama nõukogule ja komisjonile tegevuskava, milles nähakse ette konkreetsed meetmed, mida ta kavatseb võtta, et tagada oma varjupaiga- ja rändesüsteemi tõhusus ning täita taas oma kohustusi vastavalt otsustele (EL) 2015/1523 ja (EL) 2015/1601, kui tema kohustuste peatamine on lõppenud.
            
         
               (14)
            
            
               Kuna käesoleva otsuse eesmärke ei suuda liikmesriigid piisavalt saavutada, küll aga saab neid meetmete ulatuse ja toime tõttu paremini saavutada liidu tasandil, võib liit võtta meetmeid kooskõlas Euroopa Liidu lepingu (ELi leping) artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev otsus nimetatud eesmärkide saavutamiseks vajalikust kaugemale.
            
         
               (15)
            
            
               Käesolevas otsuses austatakse põhiõigusi ja järgitakse Euroopa Liidu põhiõiguste hartas tunnustatud põhimõtteid.
            
         
               (16)
            
            
               ELi lepingule ja ELi toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt, ja ilma et see piiraks nimetatud protokolli artikli 4 kohaldamist, ei osale kõnealused liikmesriigid käesoleva otsuse vastuvõtmisel ning see ei ole nende suhtes siduv ega kohaldatav.
            
         
               (17)
            
            
               ELi lepingule ja ELi toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav.
            
         
               (18)
            
            
               Pidades silmas olukorra pakilisust, peaks käesolev otsus jõustuma järgmisel päeval pärast selle avaldamist Euroopa Liidu Teatajas,
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Käesoleva otsusega kehtestatakse rahvusvahelise kaitse valdkonnas ajutised meetmed Rootsi toetuseks, et aidata tal paremini toime tulla hädaolukorraga, mille on põhjustanud kolmandate riikide kodanike ootamatu sissevool.
   Artikkel 2
   Otsuste (EL) 2015/1523 ja (EL) 2015/1601 kohaste kohustuste peatamine
   Kohustused, mis on Rootsil ümberpaigutamise sihtliikmesriigina otsuste (EL) 2015/1523 ja (EL) 2015/1601 kohaselt, peatatakse kuni 16. juunini 2017.
   Artikkel 3
   Operatiivtugi Rootsile
   Selleks et aidata Rootsil paremini toime tulla erakordse survega tema varjupaiga- ja rändesüsteemile, pakutakse talle asjakohasel juhul operatiivtuge asjaomaste tegevuste kaudu, mida koordineerivad EASO ja muud asjaomased asutused.
   Artikkel 4
   Täiendavad meetmed, mida Rootsi peab võtma
   Rootsi esitab hiljemalt 16. juuliks 2016 nõukogule ja komisjonile tegevuskava, milles nähakse ette konkreetsed meetmed, mida ta kavatseb võtta, et tagada oma varjupaiga- ja rändesüsteemi tõhusus ning täita taas oma kohustusi vastavalt otsustele (EL) 2015/1523 ja (EL) 2015/1601, kui artiklis 2 osutatud kohustuste peatamine on lõppenud.
   Artikkel 5
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Luxembourg, 9. juuni 2016
      
         
            Nõukogu nimel
         
         
            eesistuja
         
         G. A. VAN DER STEUR
      
   
   
      (1)  26. mai 2016. aasta arvamus (Euroopa Liidu Teatajas seni avaldamata).
   
      (2)  Nõukogu 14. septembri 2015. aasta otsus (EL) 2015/1523, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks (ELT L 239, 15.9.2015, lk 146).
   
      (3)  Nõukogu 22. septembri 2015. aasta otsus (EL) 2015/1601, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks (ELT L 248, 24.9.2015, lk 80).